Imtella' Ġunju 5, 2021 Raġel ta' 59 sena qed jingħata l-kura fl-Isptar Mater Dei wara li waqa' minn għoli ta' madwar żewġ sulari fiż-Żejtun. Kien għall-ħabta tal-11.00 a.m. li l-Pulizija ġiet infurmata li kien hemm bżonn l-għajnuna fi Triq il-President Anton Buttigieg. Mill-ewwel stħarriġ irriżulta li r-raġel kien qiegħed jagħmel xi xogħol f'daru meta waqa' madwar żewġ sulari u nofs. Il-vittma ngħata l-ewwel għajnuna minn tim mediku u ttieħed b'ambulanza l-Isptar Mater Dei fejn instabli kien qiegħed isofri minn ġrieħi gravi. Membri mid-Dipartiment tal-Protezzjoni Ċivili kienu wkoll fuq il-post sabiex jassistu dwar dan il-każ li dwaru għadha għaddejja investigazzjoni mill-Pulizija.